Macadamia
Macadamia, planteslægt med fem arter i familien Proteaceae, vildtvoksende i Indonesien og Australien. Det er små træer med 20-30 cm lange, læderagtige blade og hvide til lyserøde, duftende blomster i klaser. Macadamia kendes især for de velsmagende frø, macadamianødder, Queensland Nuts, som fås fra flere arter; de indeholder ca. 74% fedt. Macadamia integrifolia, der stammer fra Queensland, dyrkes i stor mængde især på Hawaii; de ca. 2,5 cm store frugter indeholder en hård indre frugtvæg og skal knækkes som mandler. Frugterne hos andre arter åbner sig på træerne, så frøet kan falde ud.